A Yesu na yo mbo, “Kpra na ni yuu e pan, ŋmba u n tro mbaala nagbɛɛ kre nyu na mu le, la, maa sɛ nduu ki mbɛɛ ka na mu le ki nu kre, juo wi.
Ndro ŋmba u tro mbaala nagbɛɛ nyu na mbe le ki nu kre, wre wi mbaala pre lefun.
Wre pan nagbɛɛ nyu shiefun wre nagbɛɛ kre nyaari, a mbaala pre pe lefun wre mana chin, na u pe yeeri pe mɛɛ na, mbe pe yili mbe taa u kro.
Na u yili na pe ni fimi na, mbe u yiɛ klu pe pan mbe pe taa. Ŋgi na hin? Na pe u mana chin.
Pia lewo fuŋu kro tɔ fio, pie fɛ mbe laa u kro, ŋga pe n u mana chin kre na.”
Yesu na pe gbun kre yomini ŋga, la, pe nsra ki nɔɔloo.
A Yesu na ndru mu yo mbo, “Kpra na, ni yuu e pan, mi wi mbaala nagbɛɛ kre nyu.
Mblɛ pra yiɛ klu ni na kre, juolo na lɛ, kra tia mbaala pre nsra ndie tɛɛ pe pan.
Mi wi jlonwee kre. Ŋmba we tro ni na mbe le kre, we ŋmaa ta, mbra lee mbra yilii, mbra nyjɛ u chaa kro taa.
Juo rɛ, wre paan mbe ju, mbe gbo, mbe kla. Mi rɛ, mi pan, mbe leele ŋmaa ta, mbe ki ta poŋgo.
Mi wi mbaala lefun titi wre. Mbaala lefun titi wre we jaa ku u mbaala pre tlo, mbe mbaala pre ŋmaa ta.
Ndro ŋmba pe wru na u fɔlɔ toni kre, u n pe mbaala pre tafun. Na kombo pan mu le pe nu, we jaa pe ti mbe fɛ, mbe kombo wre plɛ yii, mbe hamblɛ pre nyina.
Ŋga wru pe u wru na u fɔlɔ toni kre ndra na, we fɛ. Ŋgi na hin? U kee ka ma na mbaala pre chichie chaara ni.
Mi wi mbaala lefun titi wre, ni ni mbaala chin, a pe ni chin.
Imi na Ndoo ni chin, a ni u chin kre, pan ni ni mbaala chin, a pe ni chin, a ndaa chaa mbe ku pe tlo.
Mbaala pre plɛɛ wa, mu pe ni wolo, a pe n wa nagbɛɛ ŋga nu. Ki fna ni pan na pe ni. Pie ni nyu loo, mbe paan chaa mbaala mblɛ nu, mbe pe lefun pe nunu.
Ni Lɛ wre ni kori, ŋgi na hin? Ni chaa mbe ni ŋmaa tɛɛ, mbe ndruu kɔɔ ki wru.
Ndro ma u ki shio ni pan. Mi titi ni chaa mbe ki tɛɛ. Nii wa jaŋga ni mbe ki tɛɛ, mu wa na jaŋga ni na mbe ndruu ki wru. Ŋga ni Lɛ wre yo ni pe yi.”
Yire kee nyjɛ ndra na, Judae pre na ndru mna yɔɔlɛ na.
Leele pre tataara naa yuu mbo, “Ŋumufɔɔn wa u nu. U ndra n wa. Ŋgi na e u kee kre ndru hin?”
La, leele pre plɛ naa yuu mbo, “Lewo ŋmba nu ŋumufɔɔn nyi wa jaa paara imi. Mni nyini ŋumufɔɔnfun we pe mbe jaa fuunlo nyaa hin?”